ג'וניור פירפו

**הקטור ג'וניור פירפו אדמס** (בספרדית: **Héctor Junior Firpo Adames**; נולד ב-22 באוגוסט 1996 בסנטו דומינגו שברפובליקה הדומיניקנית), הידוע בקיצור כ**ג'וניור פירפו** או כ**ג'וניור**, הוא כדורגלן דומיניקני המשחק בעמדת המגן השמאלי בריאל בטיס ובנבחרת הרפובליקה הדומיניקנית.  

## קריירת מועדונים
### ריאל בטיס
פירפו נולד בסנטו דומינגו שברפובליקה הדומיניקנית, ועבר להתגורר בספרד בגיל שש. הוא עבר במחלקות הנוער של מספר קבוצות קטנות, עד שבחודש יוני 2014, כשהוא בן 18, הגיע למחלקת הנוער של ריאל בטיס. ב-15 בפברואר 2015 ערך את הופעת הבכורה שלו בריאל בטיס ב', קבוצת המילואים של ריאל בטיס, כששיחק 82 דקות בתיקו 1-1 מול גרנדה ב', קבוצת המילואים של גרנדה, במסגרת המחזור ה-25 בליגה הספרדית השלישית. במהלך עונת 2015/2016 עלה באופן קבוע לקבוצת המילואים של המועדון, ושיחק כדרך קבע בעונה בה ירדה הקבוצה לליגה הרביעית. ב-17 באפריל 2016 הבקיע את שער הבכורה שלו עבור קבוצת המילואים, השער השלישי בניצחון 0–4 על אלגרסיאס במסגרת המחזור ה-34 בליגה. בסך הכול ערך 45 הופעות ליגה בקבוצת המילואים של המועדון, בהן הבקיע שני שערים.

ב-1 באוגוסט 2017, לאחר שהעביר את קדם העונה עם הקבוצה הראשונה של המועדון, הוא חידש את חוזהו במועדון עד לשנת 2021. ב-12 בפברואר 2018 ערך את הופעת הבכורה שלו בקבוצה הראשונה של המועדון, כששיחק 90 דקות בניצחון 0–1 על דפורטיבו לה קורוניה במסגרת המחזור ה-23 בליגה. ב-17 במרץ הבקיע את שער הבכורה שלו בקבוצה, השער הראשון בניצחון 0–3 על אספניול במסגרת המחזור ה-29 בליגה. בעונתו הראשונה בקבוצה הראשונה של המועדון, ערך 14 הופעות ליגה, בהן הבקיע שני שערים. ב-25 באוקטובר ערך את הופעת הבכורה שלו במסגרת אירופית, כששיחק 90 דקות בניצחון 1–2 על מילאן במסגרת המחזור השלישי של שלב הבתים של הליגה האירופית לעונת 2018/2019. בסך הכול שיחק בקבוצה הראשונה של המועדון במשך שתי עונות, בהן ערך 38 הופעות ליגה והבקיע חמישה שערים.

### ברצלונה
ב-4 באוגוסט 2019 חתם על חוזה לחמש שנים בברצלונה מהלה ליגה. ב-25 באוגוסט ערך את הופעת הבכורה שלו במועדון, כשנכנס כמחליף בדקה ה-81 בניצחון 2–5 על ריאל בטיס, קבוצתו לשעבר, במסגרת המחזור השני בליגה. ב-28 בספטמבר הבקיע את שער הבכורה שלו במועדון, השער השני בניצחון 0–2 על חטאפה, במסגרת המחזור השביעי בליגה.

### לידס יונייטד
ב-6 ביולי 2021 נמכר ללידס יונייטד מהפרמייר ליג תמורת 15 מיליון אירו.

את הופעת הבכורה שלו בקבוצה ערך ב-14 באוגוסט 2021, בהפסד 1–5 למנצ'סטר יונייטד. ב-28 בינואר 2023 הבקיע את שער הבכורה שלו, בניצחון 1–3 על אקרינגטון סטנלי במסגרת הסיבוב הרביעי של הגביע האנגלי. ב-25 בפברואר הבקיע את שער הבכורה שלו בפרמייר ליג, שהיה גם שער הניצחון, במשחק מול סאות'המפטון שהסתיים בתוצאה 0–1.

לאחר נשירתה של לידס לצ'מפיונשיפ החמיץ פירפו את תחילת עונת 2023/2024 בשל פציעה. ב-11 בנובמבר 2023 הוא שותף לראשונה כמחליף בניצחון 1–2 על פלימות' ארגייל. ב-24 בנובמבר פתח בהרכב בתיקו 1-1 מול רות'רהאם יונייטד. הוא פתח בהרכב במשחק הראשון לעונת 2024/2025 מול פורטסמות' ב-10 באוגוסט, שהסתיים בתיקו 3-3. ב-4 באוקטובר כבש את שערו הראשון לעונה בתיקו 2-2 מול סנדרלנד. באותו משחק כבש גם שער עצמי כאשר כדור שפגע בראשו בדקות הסיום של המשחק הושמט על ידי השוער אילן מליה ונכנס לשער. ב-9 בנובמבר הורחק לשלושה משחקים על ידי ההתאחדות האנגלית לכדורגל לאחר שנמצא אשם בהתנהגות אלימה בסיום משחק ההפסד 0–1 ב-6 בנובמבר מול מילוול. ב-1 בפברואר 2025 בישל שלושה שערים בניצחון 0–7 על קארדיף סיטי. בסיום העונה העפילה לידס יונייטד בחזרה לפרמייר ליג מהמקום הראשון בליגה.

### חזרה לריאל בטיס
ב-17 ביולי 2025 חזר לריאל בטיס בחוזה ל-3 שנים. 

## קריירה בינלאומית
פירפו היה חלק מסגל נבחרת ספרד עד גיל 21 בטורניר אליפות אירופה עד גיל 21 לשנת 2019. הוא ערך ארבע הופעות בטורניר, בו זכתה נבחרת ספרד, כולל הופעה בגמר נגד נבחרת גרמניה עד גיל 21. הוא בחר לייצג את הנבחרת הבוגרת של  וב-23 במרץ 2024 ערך את הופעתו הבכורה בניצחון 0–2 על .

נכלל בסגל הנבחרת האולימפית של הרפובליקה הדומיניקנית לטורניר הכדורגל באולימפיאדת פריז (2024).

## תארים
; ברצלונה
* גביע המלך הספרדי: 2020/2021

;לידס יונייטד
* פוטבול ליג צ'מפיונשיפ: 2024/2025

; נבחרת ספרד עד גיל 21
* אליפות אירופה עד גיל 21: 2019

## קישורים חיצוניים

## הערות שוליים

קטגוריה:הרפובליקה הדומיניקנית: כדורגלנים
קטגוריה:כדורגלנים ספרדים
קטגוריה:הרפובליקה הדומיניקנית: בלמי כדורגל
קטגוריה:בלמי כדורגל ספרדים
קטגוריה:כדורגלני ריאל בטיס
קטגוריה:כדורגלני ברצלונה
קטגוריה:כדורגלני לידס יונייטד
קטגוריה:כדורגלנים מהרפובליקה הדומיניקנית באולימפיאדת פריז (2024)
קטגוריה:כדורגלני גביע הזהב 2025
קטגוריה:ספורטאים ספרדים באנגליה
קטגוריה:ספרדים שנולדו ב-1996
קטגוריה:אישים מהרפובליקה הדומיניקנית שנולדו ב-1996